חוק דחיית מועדים לביצוע בדיקות של מיתקני גז (נגיף הקורונה החדש) (הוראת שעה), התשפ"א-2021
הצעת חוק ממשלתית, הכנסת ה-23
פורסם: ספר החוקים, חוברת 2893, עמ' 264, 2021-01-06T00:00:00+02:00
חוק דחיית מועדים לביצוע בדיקות של מיתקני גז (נגיף הקורונה החדש) (הוראת שעה), התשפ"א–2021 (להלן – החוק), אושר בקריאה השנייה והשלישית ביום כ"א בטבת התשפ"א (5 בינואר 2021). החוק קובע הוראת שעה מיוחדת הגוברת על הוראות הדין הקיים שלפיהן ספק גז מחויב לבדוק מיתקן גז המשמש צרכן גז ביתי בבדיקה שחלקה נעשה בתוך דירת הצרכן, טרם הספקת הגז לצרכן הגז, וכן אחת לתקופה (בדיקה תקופתית). הוראות הדין הקיים מעוגנות בחוק הגז (בטיחות ורישוי), התשמ"ט–1989, בתקן ישראלי 158, המהווה תקן רשמי, ובחוק הגז הפחמימני המעובה, התשפ"א–2020 (שייכנס לתוקף ביום 1 ביולי 2021). הוראות הדין הקיים קובעות כי אם בדיקות כאמור לא בוצעו, ספק הגז מחויב לנתק את המיתקן מהספקת גז.
הוראת השעה, שתחול כל עוד עומדת בתוקפה ההכרזה על מצב חירום בשל נגיף הקורונה, קובעת כי ספק הגז יוכל לדחות את ביצוע הבדיקה כאמור, מבלי לנתק את המיתקן מהספקת גז,  בהתקיים אחד משני תנאים: הראשון – הצרכן ביקש בכתב (לרבות באמצעים אלקטרוניים) מספק הגז שלא יגיע לדירתו בשל הימצאותו בדירה של אדם חולה בקורונה, או אדם שחלה עליו חובת בידוד ביתי, או שכניסתו של אדם מטעם ספק הגז עלולה לסכן את כל הבגירים הנמצאים בדירה; והשני – אם המנהל לענייני גז במשרד האנרגיה אישר לספק הגז, מראש ובכתב, לדחות את מועד ביצוע הבדיקה לאחר ששוכנע כי 25% או יותר ממי שמבצעים בדיקות של מיתקני גז נעדרים מעבודתם בשל מחלה או בשל הימצאותם בבידוד, או כי מתקיימות נסיבות מיוחדות הנוגעות להתפשטות נגיף הקורונה שבגינן לא ניתן לבצע בדיקת מיתקן גז כאמור. יודגש כי דחיית המועד לבדיקת מיתקן הגז כאמור לא תחול אם התגלתה תקלה במיתקן הגז, או אם קיים חשש לתקלה כאמור.
הוראת השעה קובעת הוראות לעניין המועדים שאליהם תידחה בדיקת מיתקני הגז: בהתאם לכך, במקרה שבו ביצוע הבדיקה נדחה בשל הימצאותו בדירה של אדם חולה בקורונה או בשל החשש לסיכון הבגירים בדירה, או אם המנהל לענייני גז במשרד האנרגיה אישר זאת מהסיבות האמורות לעיל, ספק הגז יידרש לבצע את הבדיקה בהקדם האפשרי ולא יאוחר מחודשיים מהמועד האחרון לביצועה. אם בסמוך לתום תקופת הדחייה יתקיים אחד מהמקרים כאמור, תינתן דחייה נוספת באותם תנאים. אם ביצוע הבדיקה יידחה בשל הימצאותו של אדם בבידוד ביתי בדירת הצרכן, ספק הגז יידרש לבצע את הבדיקה בהקדם האפשרי ולא יאוחר מחודש מהמועד האחרון לביצועה. כמו כן, ספק הגז יהיה מחויב לשמור את ההודעות שעל בסיסן החליט לדחות את הבדיקה במשך שנה.
הוראת השעה תיכנס לתוקף במועד פרסומה ברשומות ותעמוד בתוקפה כל עוד ההכרזה על מצב חירום בשל נגיף הקורונה, לפי סעיף 2 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף–2020, נמצאת בתוקף, ואולם, אם ראה שר האנרגיה כי הצורך בדחיית מועדים לביצוע בדיקת מיתקני גז אינו רלוונטי עוד, רשאי הוא לקבוע בצו תקופת תוקף קצרה יותר. צו זה טעון אישור של ועדת הכלכלה של הכנסת, ואם לא הוקמה – של ועדה אחרת מוועדות הכנסת כפי שתקבע ועדת הכנסת.